Post salutacionem. Eddele vnde gestrenge here, biszunder gunstige frund, holde gonre vnde nabere, alse wy denne hir vormals vnnsze vruntlike vorbede scriffte an juwe gestrengicheit gedan hebben van wegen der schamelen ludekens, vnser stad inwonres, welken ere gudere van iuwere gestrengicheit vndersaten van Wiborch tor seward genamen weren, den denne dorch ere gunst vnde erfungunge sommige gudere wedder erlanget hebben, des wy iuwer eddelen gestrengicheit hochliken bedancken &c. Aldus is ouer eyns vppet nye eyne andere partie sodaner schamelen lude vor vns erschenen vnde hebben sick swarmodigen beclaget, wo dat en de Wiborgeschen iij schepe mit v last kornes, j last soltes vnde iij schipuntt ij tonnen bersz vnde noch van eynen anderen schepeken takel, touw vnde j ankere, dat gebleuen was, wor mede se vth vnser stad hauene vmme ere not to entsettende vnde liues neringe na der Nu in Ruszland gesegelt weren in der hauen to Perdelsalm, dar se wynt vnde weder ingedreuen hadde, genomen vnde affhendich gemaket sunder rede vnde recht vnde dar to noch etlike mit sick yn swere fencknissze geuoret hebben vnde ock noch eynen anderen van den ersten, geheten Laurens, van Hans kaggen xij marck redes gelds vor entholden werden, welket vnns gantz vncristlick beduncket wesen, nicht wetende wor vmme vnde by wat reden, doch so alle tyd de vnnsen van den eren also mogen beschadiget vnde benamen werden vp frien stromen vnde mit friger kopenschop, dar de ere mit vnns tor stede mit allen besten mer dan se egenen vorgetogen vnde geleden werden, dat eyne vngelike vorschuldinge vnde erkenninge is der woldat &c. Worumme is vnnse andechtige, hochlike fruntlike bede, iuwe gestrenicheit wille vorfugen by eren houetmanne dar suluest, dat de vnnse sodane ere schepe vnde vorbenomeden gudere wedderkrigen, de gefangen losz werden vnde eyn sodan vorbat moge vorhot vnde nabliuen, vp dat dar furder der wegen nene moge, vordret vnde wedderwille erwassen dorue; weten wol sodan totastinge geschut ane iuwer gestrenicheit hete, wille vnde medeweten, biszunder etlike, de des geneten, vnrichtich iuwer gestrengicheit houetmanne ene orsake maken, anbringende, dat de schamelen lude sodane ere guder sollen vorwracht vnde vorbraken hebben, dat sick doch yn der warde so nicht befunden wert. Hirumme iuwe eddele gestrengicheit sick hir anne gunstich vnde gutwillich wille bewisen, en sulket moge gewandelt werden, dat willen wy denstliken verschulden &c.